Vibenhus Gymnasium på Jagtvej i København blev mandag eftermiddag blevet evakueret som følge af et muligt kemikalieudslip. Kemikalievagten blev tilkaldt, men det viste sig, at der ikke var farlige dampe på skolen.

Det oplyser Københavns Politi til BT.

»Vi får en melding om, at der er giftige dampe på stueplan og har på den baggrund valgt at evakuere skolen,« siger vagtchef Henrik Brix til BT.

Anmeldelsen af kom klokken 14.28, og alle eleverne på Vibenhus Gymnasium befinder sig netop nu på et grønt område foran skolen, oplyser vagtchefen. Både politiet, brandvæsenet og flere ambulancer var på stedet kort efter.

»Der var flere elever, som klagede over hovedpine og vejrtrækningsproblemer. De fik den nødvendige behandling af lægerne på stedet, men ingen af dem var kommet noget til,« fortæller Henrik Brix.

Foto: Kristian Djurhuus / Scanpix Vis mere Foto: Kristian Djurhuus / Scanpix

Mandag eftermiddag ved 15.30-tiden blev evakueringen af Vibenhus Gymnasium, som er et teknisk gymnasium med omkring 370 elever, ophævet.

Det sker efter at kemikalievagten har konstateret, at der ikke var kemiske dampe på skolen, som der ellers var mistanke om efter at der opstod voldsomme lugtggener på stueetagen - sandsynligvis som følge af, at der blev hældt rengøringsmidler i et toilet.

Efter at der er blevet luftet grundigt ud er skolen derfor klar til at modtage eleverne til undervisning tirsdag.